Burjarunners presenta la seua IV 10k Solidària Divina Pastora en benefici d’AVAPACE en la Casa de Cultura
2025-07-24

Diumenge que ve, 18 de setembre, els carrers de Burjassot s’ompliran de corredors disposats a donar el millor de si en la IV 10k Solidària Divina Pastora organitzada pel club burjassoter Burjarunners. Grans esportistes que han mostrat la seua solidaritat apuntant-se i participant en aquesta carrera que, en el seu quart any de vida, destinarà, novament, tot el recaptat en les inscripcions amb dorsal i en el Dorsal 0 a l’Associació Valenciana de Paràlisi Cerebral (AVAPACE).

Uns dies abans de la carrera, concretament el dijous 15 de setembre a les 19:45 hores, la Casa de Cultura de Burjassot acollirà la presentació de la carrera, que comptarà amb la presència de l’alcalde de Burjassot, Rafa García, el president de Burjarunners, Enrique Soria i diferents representants tant de Divina Pastora Segurso com d’AVAPACE.

La IV 10k Solidària Divina Pastora de Burjassot espera superar els més de 1.000 corredors que en l’edició del passat any van creuar la meta i, a més, seguir augmentant la donació que es realitza a AVAPACE pròxima, entre les tres edicions anteriors, als 26.000 euros dedicats íntegrament a l’associació amb l’objectiu que continue millorant l’atenció de les persones amb paràlisi cerebral.

Les inscripcions per a la carrera, que es poden realitzar fins al mateix 15 de setembre, es poden formalitzar a través del web www.carreraspopulares.com i tenen un preu de 8€, amb borsa del corredor, que es destinaran íntegrament a AVAPACE. En el cas de no poder córrer aqueix dia, també es pot contribuir a aquesta causa realitzant una donació solidària, de 5€ sense borsa del corredor, en el Dorsal 0; donació que es pot realitzar a través de la mateixa pàgina de les inscripcions.